Diari Oficial de la Generalitat Valenciana


Sumari del DOGV 8084, del 14-07-2017 (2017/6395)

DECRET 90/2017, de 7 de juliol, del Consell, pel qual s'autoritza la supressió de l'ensenyament universitari oficial de Màster d'Integració Regional de la Universitat Miguel Hernández d'Elx.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8084

Data del DOGV
:   14-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6395


Data del document
:   07-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * centre d'ensenyament

DECRET 90/2017, de 7 de juliol, del Consell, pel qual s'autoritza la supressió de l'ensenyament universitari oficial de Màster d'Integració Regional de la Universitat Miguel Hernández d'Elx. [2017/6395]  
La Universitat Miguel Hernández d'Elx ha sol·licitat autorització per a suprimir l'ensenyament universitari oficial conduent al títol de Màster Universitari d'Integració Regional.  
La Llei orgànica 6/2001, de 21 de desembre, d'universitats, en l'article 8.2, estableix que la creació, modificació i supressió de centres, així com la implantació i supressió d'ensenyaments conduents a l'obtenció de títols universitaris de caràcter oficial i validesa en tot el territori nacional, de conformitat amb el que disposen els articles 7 i 35, seran acordades per la comunitat autònoma, bé per iniciativa pròpia, amb l'acord del Consell de Govern de la universitat, bé per iniciativa de la universitat, per mitjà de proposta del Consell de Govern, en ambdós casos amb l'informe previ favorable del Consell Social.  
  
Igualment, la Llei 4/2007, de 9 de febrer, de la Generalitat, de Coordinació del Sistema Universitari Valencià, en l'article 37, disposa que correspon al Consell acordar la implantació i supressió d'ensenyaments conduents a l'obtenció de títols de caràcter oficial i validesa en tot el territori nacional que s'impartisquen en les universitats valencianes, així com el reconeixement d'altres titulacions, d'acord amb el procediment que, si és el cas, s'establisca reglamentàriament.  
  
El Consell de Govern de la Universitat Miguel Hernández d'Elx va adoptar l'acord d'extinció i supressió de l'ensenyament del Màster Universitari d'Integració Regional. Així mateix, el Consell Social va emetre el corresponent informe preceptiu.  
Per tot això, vistos els articles 8.2 de la Llei orgànica 6/2001, de 21 de desembre, d'universitats, i 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació, Investigació, Cultura i Esport i amb la deliberació prèvia del Consell, en la reunió del 7 de juliol de 2017,  
  
  
DECRETE  
  
Primer  
Autoritzar a la Universitat Miguel Hernández d'Elx la supressió de l'ensenyament universitari oficial de Màster Universitari d'Integració Regional. No obstant això, la Universitat Miguel Hernández d'Elx, sense perjuí de les normes de permanència que s'apliquen, garantirà l'organització de com a mínim quatre convocatòries d'examen en els dos cursos acadèmics següents a la data d'extinció.  
  
Segon  
Informar de la referida supressió a la Conferència General de Política Universitària i al Ministeri d'Educació, Cultura i Esport a l'efecte de la seua inscripció en el Registre d'Universitats, Centres i Títols (RUCT).  
  
Tercer  
La implementació i el desenvolupament d'aquest decret no podrà tindre cap incidència en la dotació dels capítols de despesa assignada a la Conselleria d'Educació, Investigació, Cultura i Esport, i, en tot cas, haurà de ser atés amb els mitjans personals i materials de la Universitat Miguel Hernández d'Elx.  
  
Quart  
Aquest decret tindrà efectes des de l'endemà de la seua publicació en el Diari Oficial de la Generalitat Valenciana.  
  
Contra la present autorització, que posa fi a la via administrativa, de conformitat amb el que estableix l'article 123 de la Llei 39/2015, d'1 d'octubre, del procediment administratiu comú de les administracions públiques, es podrà interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà al de la seua publicació en el Diari Oficial de la Generalitat Valenciana, d'acord amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Potestativament es podrà interposar recurs de reposició davant del Consell, en el termini d'un mes a comptar de l'endemà de la publicació d'aquest decret en el Diari Oficial de la Generalitat Valenciana, segons el que estableix l'article 124 de la Llei 39/2015, d'1 d'octubre, tenint en compte que no es poden simultaniejar els dos recursos mencionats.  
  
Tot això sense perjuí que les persones interessades puguen exercitar qualsevol altra via que estimen oportuna.  
  
València, 7 de juliol de 2017  
  
El president de la Generalitat,  
XIMO PUIG FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ